Document ID: 32015R0399

UREDBA KOMISIJE (EU) 2015/399
z dne 25. februarja 2015
o spremembi prilog II, III in V k Uredbi Evropskega parlamenta in Sveta (ES) št. 396/2005 glede mejnih vrednosti ostankov za 1,4-dimetilnaftalen, benfurakarb, karbofuran, karbosulfan, etefon, fenamidon, fenvalerat, fenheksamid, furatiokarb, imazapir, malation, pikoksistrobin, spirotetramat, tepraloksidim in trifloksistrobin v ali na nekaterih proizvodih
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) ter zlasti člena 14(1)(a) in člena 49(2) Uredbe,
ob upoštevanju naslednjega:
(1)
Mejne vrednosti ostankov (v nadaljnjem besedilu: MRL) za etefon, fenvalerat, pikoksistrobin in tepraloksidim so bile določene v Prilogi II k Uredbi (ES) št. 396/2005. Za karbofuran, karbosulfan, fenamidon, fenheksamid in trifloksistrobin so bile MRL določene v Prilogi II in delu B Priloge III k Uredbi (ES) št. 396/2005. Za malation in spirotetramat so bile MRL določene v delu A Priloge III k Uredbi (ES) št. 396/2005. Za benfurakarb in furatiokarb so bile MRL določene v Prilogi V k Uredbi (ES) št. 396/2005. Za 1,4-dimetilnaftalen in imazapir v teh prilogah niso bile določene nobene specifične MRL, snovi pa prav tako nista bili vključeni v Prilogo IV k navedeni uredbi, zato se zanju uporablja privzeta vrednost 0,01 mg/kg.
(2)
V okviru postopka za registracijo fitofarmacevtskega sredstva, ki vsebuje aktivno snov 1,4-dimetilnaftalen, za uporabo na krompirju je bila v skladu s členom 6(1) Uredbe (ES) št. 396/2005 vložena vloga za spremembo obstoječe MRL.
(3)
Za esfenvalerat je bila taka vloga vložena za papriko, brokoli in solato. Za etefon je bila vloga za spremembo obstoječih MRL vložena za namizne olive. Za fenheksamid je bila taka vloga vložena za ameriške borovnice, ameriške brusnice, kosmulje in plodove gloga. Za malation je bila taka vloga vložena za citruse, jagode in solato. Za pikoksistrobin je bila taka vloga vložena za sladkorno peso. Za spirotetramat je bila taka vloga vložena za olive za proizvodnjo olivnega olja. Za tepraloksidim je bila taka vloga vložena za topinambur in redkev. Za trifloksistrobin je bila taka vloga vložena za rozgasto sadje.
(4)
V skladu s členom 6(2) in (4) Uredbe (ES) št. 396/2005 je bila vložena vloga za fenamidon, ki se uporablja na korenovkah in gomoljnicah s številčno kodo 0213000, zelenjavi - čebulnicah, paradižniku, papriki, feferonih, jajčevcih, brokoliju, kitajskemu kapusu, solati in drugih solatnicah, špinači in podobnemu (listi), zeliščih, kardiju, belušni zeleni, koromaču in rabarbari. Vložnik trdi, da ob odobrenih uporabah navedene snovi na takih kmetijskih rastlinah v Združenih državah ostanki presegajo MRL iz Uredbe (ES) št. 396/2005 in da so za preprečevanje trgovinskih ovir pri uvozu navedenih kmetijskih rastlin potrebne višje MRL.
(5)
Za imazapir je bila vloga za spremembo obstoječih MRL vložena za gensko spremenjeno sojo, lečo, sončnično seme, seme oljne ogrščice in gorčično seme. Vložnik trdi, da ob odobrenih uporabah navedene snovi na takih kmetijskih rastlinah v Argentini, Braziliji in Kanadi ostanki presegajo MRL iz Uredbe (ES) št. 396/2005 in da so za preprečevanje trgovinskih ovir pri uvozu navedenih kmetijskih rastlin potrebne višje MRL. Za malation je bila taka vloga vložena za uporabo na jabolkah, hruškah in slivah. Vložnik trdi, da ob odobrenih uporabah navedene snovi na takih kmetijskih rastlinah v Argentini, Čilu in Južni Afriki ostanki presegajo MRL iz Uredbe (ES) št. 396/2005 in da so za preprečevanje trgovinskih ovir pri uvozu navedenih kmetijskih rastlin potrebne višje MRL.
(6)
V skladu s členom 8 Uredbe (ES) št. 396/2005 so zadevne države članice te vloge ocenile in Komisiji poslale poročila o ocenah.
(7)
Evropska agencija za varnost hrane (v nadaljnjem besedilu: Agencija) je preučila vloge in poročila o ocenah, zlasti glede tveganj za potrošnike in po potrebi za živali, ter predložila obrazložena mnenja o predlaganih MRL (2). Ta mnenja je poslala Komisiji in državam članicam ter jih javno objavila.
(8)
Agencija je v obrazloženem mnenju ugotovila, da predloženi podatki ne zadostujejo za določitev novih MRL za malation na jabolkih, hruškah, slivah in jagodah. Obstoječe MRL bi zato morale ostati nespremenjene.
(9)
Evropsko združenje za začimbe je Komisijo obvestilo, da veliko število pošiljk sušenih belih gob, uvoženih iz Kitajske, vsebuje vrednosti ostankov karbofurana nad 0,1 mg/kg. V skladu s členom 43 Uredbe (ES) št. 396/2005 je Komisija zaprosila Agencijo, naj oceni navedene informacije za določitev uvozne tolerance za gojene gobe. Poleg tega je Komisija zaprosila Agencijo, naj pregleda vse obstoječe MRL za N-metil karbamatne insekticide karbofuran, karbosulfan, benfurakarb in furatiokarb, vključno z MRL, ki jih je določila Komisija za Codex Alimentarius (v nadaljnjem besedilu: CXL) in so bile uvedene z navedeno uredbo.
(10)
Agencija je v obrazloženem mnenju z dne 3. februarja 2014 (3) priporočila ohranitev MRL za karbofuran v svežih gojenih gobah na veljavni meji določanja (v nadaljnjem besedilu: LOD) 0,01 mg/kg, saj bi višje vrednosti lahko povzročile zaskrbljenost glede akutnega zaužitja potrošnikov. Agencija je prav tako priporočila črtanje MRL za karbofuran in karbosulfan na mandarinah, pomarančah, sončnicah, semenu oljne ogrščice in začimbah, ki ustrezajo CXL. Kar zadeva karbofuran, je Agencija glede na njegove nizke toksikološke referenčne vrednosti priporočila, da se za proizvode, ki spadajo k osnovnim živilom, določijo MRL pod sedanjo LOD.
(11)
Komisija se je posvetovala z referenčnimi laboratoriji Evropske unije, ki so zagotovili dokaze, da se karbosulfan, benfurakarb in furatiokarb med analitskim procesom delno pretvorijo v karbofuran. Zato je primerno določiti skupno opredelitev ostanka za N-metil karbamatne spojine. Referenčni laboratoriji Evropske unije so tudi potrdili, da tehnični razvoj omogoča določitev nižjih LOD za nekatere proizvode.
(12)
Iz obrazloženih mnenj Agencije in ob upoštevanju dejavnikov, ki vplivajo na odločitev, je razvidno, da ustrezne spremembe MRL izpolnjujejo zahteve iz člena 14(2) Uredbe (ES) št. 396/2005.
(13)
Upoštevane so bile pripombe, ki so jih glede novih MRL v okviru posvetovanj v Svetovni trgovinski organizaciji izrazili trgovinski partnerji Unije.
(14)
Uredbo (ES) št. 396/2005 bi bilo zato treba ustrezno spremeniti.
(15)
Da bi se omogočilo normalno trgovanje s proizvodi ter njihova predelava in uživanje, bi bilo treba v tej uredbi določiti prehodno ureditev za proizvode, ki so bili zakonito proizvedeni pred spremembo MRL in za katere je iz informacij razvidno, da je ohranjena visoka raven varstva potrošnikov.
(16)
Državam članicam in zainteresiranim stranem bi bilo treba pred začetkom uporabe spremenjenih MRL omogočiti primerno obdobje, da se bodo lahko pripravili na izpolnjevanje novih zahtev, ki bodo nastale ob spremembi MRL.
(17)
Ukrepi iz te uredbe so v skladu z mnenjem Stalnega odbora za rastline, živali, hrano in krmo -
SPREJELA NASLEDNJO UREDBO:
Člen 1
Priloge II, III in V k Uredbi (ES) št. 396/2005 se spremenijo v skladu s Prilogo k tej uredbi.
Člen 2
Različica Uredbe (ES) št. 396/2005 pred spremembami s to uredbo se še naprej uporablja za proizvode, ki so bili zakonito proizvedeni pred 3. oktobrom 2015.
Člen 3
Ta uredba začne veljati dvajseti dan po objavi v Uradnem listu Evropske unije.
Kar zadeva MRL za benfurakarb, karbofuran, karbosulfan in furatiokarb, se uporablja od 3. oktobra 2015.
Ta uredba je v celoti zavezujoča in se neposredno uporablja v vseh državah članicah.
V Bruslju, 25. februarja 2015

Labels: 1
17
20
0
3
6